سوئیس‌نین ژنو شهرینده قیبریس موضوعسوندا امنیت و ضمانت‌لرین اله آلیندیغی بئش‌لی کونفرانسین بیرینجی مرحله‌سی تاماملاندی.
اوچ گون داوام ائدن دانیشیق‌لارین آردین‌دان قارانتور اؤلکه‌لر تورکیه، یونانیستان و اینگیلتره‌نین ده قاتیلیمی ایله بئش‌لی کونفرانس ائدیلمه‌سی مذاکیره‌لرین تاریخینه بیر ایلک اولا‌راق قید ائدیلدی.
قارانتور اؤلکه‌لرین خاریجی ایشلر ناظیرلری سویه‌سینده تمثیل ائدیلدیگی کونفرانسین آچیلیشین‌دان اوّل قوزئی قیبریس تورک جمهوریتی پرزیدنتی مصطفی آکینجی ایله قیبریس روم طرفی لیدری نیکوس آناستاسیادیس بیرلشمیش میللت‌لر تشکیلاتی‌نین باش سکرتری آنتونیو گوترس طرفین‌دن قارشیلاندی.
گوترس، آکینجی و آناستاسیادیس‌ین یانیندا تورکیه‌ینی کونفرانسدا تمثیل ائدن خاریجی ایشلر ناظیری مولوت چاووش اوغلو ایله آیری-آیری گؤروشدو.
آوروپا بیرلیگی ده موشاهیدچی صیفتی ایله کونفرانسدا یئر آلیر.
بیرلشمیش میللت‌لر تشکیلاتی‌نین باش کاتیبی گوترس ایکی لیدری یانینا آلا‌راق ائتدیگی مطبوعات کونفرانسیندا حلّ اوچون اومیدلی اولدوغو مساژینی وئردی.
گوترس، 2017-جی ایلده قیبریسین بوتون دونیا اوچون بیر اومید اولا بیله‌جگینی و ایکی لیدره گوونی‌نین تام اولدوغونو سؤیله‌دی.
بوتون گون داوام ائدن گؤروشمه یاریشیندا ایسه کونفرانسین 18 ژانویه‌ده تکنیکی سویه‌ده داوام ائتمه‌سی قراری چیخدی.
خاریجی ایشلر ناظیری چاووش اوغلو، یونانیستانین حاضیر اولمادیغینی بیلدیرمه‌سی سببیله بئله بیر قرار آلیندیغینی ایفاده ائتدی.
قوزئی قیبریس تورک جمهوریتی ایله روم رهبرلیگی ایسه اوزلاشیلامایان موضوعلاری گؤروشمه‌یه داوام ائده‌جک.
بو آرادا قوزئی قیبریس تورک جمهورتی پرزیدنت سؤزچوسو باریش بورج، روم طرفی‌نین تقدیم ائتدیگی پلانین اونلار طرفین‌دن قبول ائدیله بیلمز اولدوغونو سؤیله‌دی.
باریش بورج، پرزیدنت مصطفی آکینجی‌نین، پلانینی اینجلمسی‌نین آردین‌دان قبول ائدیله بیلمز اولدوغونو گؤردوگونو سؤیله‌دی.
پرزیدنت آکینجی، وضعیتی بیر مکتوبلا بیرلشمیش میللت‌لر مسئول‌لارینا بیلدیرمیش‌دیر.
